Gesondheid! Aan Malema en sy duur drankie | Netwerk24
Deur Bonolo Selebano 23 Augustus 2019 20:07
"Ja, is jy nou tevrede?"
So het Julius Malema, EFF-leier, Vrydag geantwoord op 'n Twitter-gebruiker wat by 'n foto van Malema in sakeklas skryf: "Hy geniet 'n bietjie Moët et Chandon terwyl hy regmaak om vir die armes te veg."
Daniël Eloff, wat dié foto vroeër getwiet het, antwoord Malema dan: "Gesondheid Julius. Ek hoop jy het die beste wat kapitalisme kan bied, geniet."
Malema antwoord: "Moenie vergeet om jou medikasie vandag te neem nie.
Die EFF-LP Veronica Mente het haar stuiwer in die armbeurs gegooi toe sy 'n foto van haarself op ooglopend dieselfde vlug, ook in sakeklas, twiet: "Hier is nog 'n LP in sakeklas. Het jy iets te sê? Jou wit-bevoorregte sin van reg op gerief en alle goeie dinge, het in 1994 geëindig, maar @MYANC laat julle wit mense toe om ons te ondermyn & jy dink jy kan dit aan die EFF doen. Verkeerd."
EFF-leiers word dikwels daarvan beskuldig dat hul leefstyl bots met hul sosialistiese oortuigings.
Marianne Thamm het onlangs vir Daily Maverick 'n artikel geskryf nadat sy deur die EFF se vullis gesnuffel het. Dit was nadat EFF-lede 'n villa in Kampsbaai teen R60 000 gehuur het. Hulle het sowat 'n week daar deurgebring terwyl hulle vir pres. Cyril Ramaphosa se staatsrede in die Kaap was.
Thamm het geskryf oor onder meer die duur bottels alkohol en klere-etikette wat in die vullis was, terwyl die EFF voorgee dat hulle vir die regte van armes baklei.
Malema en dr. Mbuyiseni Ndlozi, woordvoerder van die EFF, het nie op 'n versoek om kommentaar gereageer nie.